CELEX: 22015D1045
Language: el
Date: 2014-05-16 00:00:00
Title: Απόφαση αριθ. 1/2014 της επιτροπής εμπορίου ΕΕ-Κολομβίας-Περού, της 16ης Μαΐου 2014, Θέσπιση του εσωτερικού κανονισμού της επιτροπής εμπορίου που αναφέρεται στο άρθρο 13 παράγραφος 1 στοιχείο ι) της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου [2015/1045]

1.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 167/69
            
         ΑΠΌΦΑΣΗ αριθ. 1/2014 ΤΗΣ ΕΠΙΤΡΟΠΉΣ ΕΜΠΟΡΊΟΥ ΕΕ-ΚΟΛΟΜΒΊΑΣ-ΠΕΡΟΫ
   της 16ης Μαΐου 2014
   Θέσπιση του εσωτερικού κανονισμού της επιτροπής εμπορίου που αναφέρεται στο άρθρο 13 παράγραφος 1 στοιχείο ι) της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου [2015/1045]
   Η ΕΠΙΤΡΟΠΗ ΕΜΠΟΡΙΟΥ,
   Έχοντας υπόψη τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (εφεξής «η συμφωνία»), η οποία υπεγράφη στις Βρυξέλλες στις 26 Ιουνίου 2012, και ιδίως το άρθρο 13 παράγραφος 1 στοιχείο ι),
   Εκτιμώντας τα ακόλουθα:
   
               (1)
            
            
               Η επιτροπή εμπορίου θεσπίζει τον εσωτερικό κανονισμό της και εποπτεύει τις εργασίες όλων των εξειδικευμένων οργάνων που συγκροτούνται δυνάμει της συμφωνίας.
            
         
               (2)
            
            
               Η επιτροπή εμπορίου έχει την αποκλειστική αρμοδιότητα να αξιολογεί και να εκδίδει αποφάσεις κατά τα οριζόμενα στη συμφωνία σχετικά με κάθε θέμα που της υποβάλλεται από τα εξειδικευμένα όργανα τα οποία συγκροτούνται δυνάμει της συμφωνίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   
               1.
            
            
               Θεσπίζεται ο εσωτερικός κανονισμός της επιτροπής εμπορίου, όπως ορίζεται στο παράρτημα.
            
         
               2.
            
            
               Η παρούσα απόφαση αρχίζει να ισχύει στις 7 Οκτωβρίου 2014.
            
         
      Λίμα, 16 Μαΐου 2014.
      
         
            Για την επιτροπή εμπορίου
         
         
            Υπουργός Εμπορίου, Βιομηχανίας και Τουρισμού της Κολομβίας
         
         Cecilia ÁLVAREZ-CORREA
      
      
         
            Επίτροπος Εμπορίου της Ευρωπαϊκής Επιτροπής
         
         Karel DE GUCHT
      
      
         
            Υπουργός Εξωτερικού Εμπορίου και Τουρισμού του Περού
         
         Blanca Magali SILVA VELARDE-ÁLVAREZ
      
   
   
      ΠΑΡΑΡΤΗΜΑ
      
         ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΕΜΠΟΡΙΟΥ
      
      Άρθρο 1
      Σύνθεση και προεδρία
      1.   Η επιτροπή εμπορίου που συστήνεται σύμφωνα με το άρθρο 12 της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (εφεξής «η συμφωνία») ασκεί τα καθήκοντά της όπως προβλέπονται στο άρθρο 12 της συμφωνίας και έχει την ευθύνη για τη λειτουργία και την ορθή εφαρμογή της συμφωνίας.
      2.   Όπως προβλέπεται στο άρθρο 12 παράγραφος 1 της συμφωνίας, η επιτροπή εμπορίου απαρτίζεται από εκπροσώπους του συμβαλλόμενου μέρους ΕΕ και από εκπροσώπους εκάστης υπογράφουσας χώρας των Άνδεων.
      3.   Η προεδρία της επιτροπής εμπορίου ασκείται εκ περιτροπής, επί ένα έτος, από τον υπουργό Εμπορίου, Βιομηχανίας και Τουρισμού της Κολομβίας, τον υπουργό Εξωτερικού Εμπορίου και Τουρισμού του Περού ή το μέλος της Ευρωπαϊκής Επιτροπής που είναι αρμόδιο για το εμπόριο. Η πρώτη περίοδος αρχίζει την ημερομηνία της πρώτης συνεδρίασης της επιτροπής εμπορίου και λήγει στις 31 Δεκεμβρίου του ιδίου έτους. Ο πρόεδρος μπορεί να εκπροσωπηθεί από αντιπροσώπους, όπως προβλέπεται στο άρθρο 12 παράγραφος 2 της συμφωνίας.
      4.   Η επιτροπή εμπορίου δύναται να πραγματοποιεί συνεδριάσεις στις οποίες μετέχουν μόνο το συμβαλλόμενο μέρος ΕΕ και μία υπογράφουσα χώρα των Άνδεων, σε σχέση με θέματα τα οποία αφορούν αποκλειστικά τη διμερή σχέση μεταξύ τους ή έχουν παραπεμφθεί στην Επιτροπή Εμπορίου κατόπιν συζήτησης στους κόλπους εξειδικευμένου οργάνου στην οποία συμμετείχαν μόνο τα εν λόγω δύο μέρη. Στις εν λόγω συνεδριάσεις συμπροεδρεύουν το συμβαλλόμενο μέρος ΕΕ και η οικεία υπογράφουσα χώρα των Άνδεων. Άλλες υπογράφουσες χώρες των Άνδεων δύνανται να συμμετάσχουν στις εν λόγω συνεδριάσεις υπό τον όρο ότι έχουν προηγουμένως συμφωνήσει σε αυτό το συμβαλλόμενο μέρος ΕΕ και η οικεία υπογράφουσα χώρα των Άνδεων.
      5.   Η αναφορά στα συμβαλλόμενα μέρη που γίνεται στον παρόντα εσωτερικό κανονισμό είναι σύμφωνη με τον ορισμό που προβλέπεται στο άρθρο 6 της συμφωνίας.
      Άρθρο 2
      Εκπροσώπηση
      1.   Έκαστο συμβαλλόμενο μέρος κοινοποιεί εγγράφως στα άλλα μέρη τον κατάλογο των μελών που έχει ορίσει στην επιτροπή εμπορίου. Τη διαχείριση του καταλόγου αναλαμβάνει η γραμματεία της επιτροπής εμπορίου, όπως προβλέπεται στο άρθρο 6.
      2.   Το συμβαλλόμενο μέρος που επιθυμεί να εκπροσωπηθεί από αναπληρωματικό αντιπρόσωπο κοινοποιεί στα άλλα συμβαλλόμενα μέρη το όνομα του ή της αναπληρωματικού αντιπροσώπου του πριν από τη συνεδρίαση στην οποία πρόκειται να εκπροσωπηθεί. Ο αναπληρωματικός αντιπρόσωπος μέλους της επιτροπής εμπορίου ασκεί όλα τα δικαιώματα του μέλους αυτού.
      Άρθρο 3
      Συνεδριάσεις
      1.   Η επιτροπή εμπορίου συνεδριάζει άπαξ ετησίως ή κατόπιν αιτήσεως οποιουδήποτε μέρους, όπως προβλέπεται στο άρθρο 12 παράγραφος 2 της συμφωνίας. Οι συνεδριάσεις πραγματοποιούνται εκ περιτροπής στην Μπογκοτά, στις Βρυξέλλες και στη Λίμα, εκτός αν τα μέρη συμφωνήσουν άλλως.
      2.   Κατ' εξαίρεση και αν συμφωνήσουν τα μέρη, οι συνεδριάσεις της επιτροπής εμπορίου μπορούν να γίνονται με οποιοδήποτε συμφωνημένο τεχνολογικό μέσο.
      3.   Κάθε συνεδρίαση της επιτροπής εμπορίου συγκαλείται από τη γραμματεία της σε τόπο και χρόνο που συμφωνούν τα μέρη. Η ανακοίνωση για τη σύγκληση της επιτροπής εμπορίου αποστέλλεται από τη γραμματεία της στα μέλη της επιτροπής εμπορίου τουλάχιστον 28 ημέρες πριν από την έναρξη της συνεδρίασης, εκτός αν τα συμβαλλόμενα μέρη συμφωνήσουν διαφορετικά.
      Άρθρο 4
      Αντιπροσωπείες
      Τα μέλη της επιτροπής εμπορίου είναι δυνατόν να συνοδεύονται από υπαλλήλους. Πριν από κάθε συνεδρίαση, τα μέρη ενημερώνονται σχετικά με την προβλεπόμενη σύνθεση των αντιπροσωπειών που συμμετέχουν στη συνεδρίαση.
      Άρθρο 5
      Παρατηρητές
      Η επιτροπή εμπορίου μπορεί με απόφασή της να προσκαλεί παρατηρητές κατά περίπτωση.
      Άρθρο 6
      Γραμματεία
      Οι συντονιστές που ορίζονται από τα συμβαλλόμενα μέρη σύμφωνα με το άρθρο 16 της συμφωνίας ενεργούν από κοινού ως γραμματεία της επιτροπής εμπορίου.
      Άρθρο 7
      Έγγραφα
      Αν οι συσκέψεις της επιτροπής εμπορίου βασίζονται σε έγγραφα τεκμηρίωσης, τα έγγραφα αυτά αριθμούνται και διανέμονται ως έγγραφα της επιτροπής εμπορίου από τη γραμματεία της.
      Άρθρο 8
      Αλληλογραφία
      1.   Η αλληλογραφία που απευθύνεται στον πρόεδρο της επιτροπής εμπορίου αποστέλλεται στη γραμματεία της επιτροπής εμπορίου για διανομή στα άλλα συμβαλλόμενα μέρη.
      2.   Η αλληλογραφία που προέρχεται από τον πρόεδρο της επιτροπής εμπορίου αποστέλλεται στους παραλήπτες από τη γραμματεία της επιτροπής εμπορίου και, όταν ενδείκνυται, αριθμείται και διανέμεται στα άλλα συμβαλλόμενα μέρη.
      3.   Για θέματα τα οποία αφορούν αποκλειστικά τη διμερή σχέση μεταξύ του συμβαλλόμενου μέρους ΕΕ και μιας υπογράφουσας χώρας των Άνδεων, η αλληλογραφία πραγματοποιείται μεταξύ των εν λόγω δύο μερών, με τις άλλες υπογράφουσες χώρες των Άνδεων να τηρούνται, κατά περίπτωση, πλήρως ενήμερες.
      Άρθρο 9
      Ημερήσια διάταξη των συνεδριάσεων
      1.   Η γραμματεία της επιτροπής εμπορίου καταρτίζει προσωρινή ημερήσια διάταξη για κάθε συνεδρίαση, με βάση τις προτάσεις των μερών. Η προσωρινή ημερήσια διάταξη διαβιβάζεται, μαζί με τα σχετικά έγγραφα, σε όλα τα μέρη τουλάχιστον 14 ημέρες πριν από την έναρξη της συνεδρίασης ως έγγραφα που αναφέρονται στο άρθρο 7 του παρόντος εσωτερικού κανονισμού.
      2.   Η προσωρινή ημερήσια διάταξη περιλαμβάνει θέματα για τα οποία η γραμματεία της επιτροπής εμπορίου έλαβε αίτημα εγγραφής στην ημερήσια διάταξη από ένα συμβαλλόμενο μέρος, μαζί με τα σχετικά έγγραφα, τουλάχιστον 21 ημέρες πριν από την έναρξη της συνεδρίασης.
      3.   Η ημερήσια διάταξη εγκρίνεται από την επιτροπή εμπορίου κατά την έναρξη κάθε συνεδρίασης. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που εμφανίζονται στην προσωρινή ημερήσια διάταξη.
      4.   Αν υπάρξει σχετική συμφωνία των άλλων μερών, ο πρόεδρος της επιτροπής εμπορίου μπορεί να καλέσει εμπειρογνώμονες να παραστούν στις συνεδριάσεις της, προκειμένου να παράσχουν πληροφορίες για ειδικά θέματα.
      5.   Αν υπάρξει σχετική συμφωνία των άλλων μερών, ο πρόεδρος της επιτροπής εμπορίου μπορεί να συντομεύσει τις προθεσμίες που ορίζονται στις παραγράφους 1 και 2 λαμβάνοντας υπόψη τις απαιτήσεις κάποιας ειδικής περίπτωσης.
      Άρθρο 10
      Πρακτικά
      1.   Η γραμματεία της επιτροπής εμπορίου συντάσσει σχέδιο πρακτικών κάθε συνεδρίασης κατά κανόνα εντός 21 ημερών από τη λήξη της συνεδρίασης. Το πρώτο σχέδιο καταρτίζεται από το συμβαλλόμενο μέρος που ασκεί την προεδρία εντός 10 ημερών από τη λήξη της συνεδρίασης.
      2.   Κατά γενικό κανόνα, τα πρακτικά συνοψίζουν κάθε ζήτημα που έχει εγγραφεί στην ημερήσια διάταξη και προσδιορίζουν, ανάλογα με την περίπτωση:
      
                  α)
               
               
                  τα έγγραφα που υποβλήθηκαν στην επιτροπή εμπορίου·
               
            
                  β)
               
               
                  τυχόν δηλώσεις των οποίων η καταχώριση ζητήθηκε από μέλος της επιτροπής εμπορίου· και
               
            
                  γ)
               
               
                  τις αποφάσεις που ελήφθησαν, τις συστάσεις που διατυπώθηκαν, τις δηλώσεις που συμφωνήθηκαν και τα συμπεράσματα που εγκρίθηκαν σχετικά με συγκεκριμένα θέματα.
               
            3.   Τα πρακτικά περιλαμβάνουν επίσης κατάλογο των μελών της επιτροπής εμπορίου ή των αναπληρωτών τους που πήραν μέρος στη συνεδρίαση, κατάλογο των μελών των αντιπροσωπειών που τους συνόδευαν και κατάλογο των παρατηρητών ή των εμπειρογνωμόνων που παρέστησαν στη συνεδρίαση.
      4.   Τα συμβαλλόμενα μέρη εγκρίνουν εγγράφως τα πρακτικά εντός 28 ημερών από την ημερομηνία διεξαγωγής της συνεδρίασης. Μετά την έγκριση των πρακτικών, υπογράφονται από τη γραμματεία της επιτροπής εμπορίου αντίγραφα των πρακτικών και κάθε μέρος λαμβάνει ένα πρωτότυπο αντίγραφο των εν λόγω αυθεντικών εγγράφων.
      Άρθρο 11
      Αποφάσεις και συστάσεις
      1.   Η επιτροπή εμπορίου λαμβάνει αποφάσεις και εγκρίνει συστάσεις με συναίνεση.
      2.   Κατά το διάστημα μεταξύ των συνεδριάσεων η επιτροπή εμπορίου μπορεί, αν συμφωνήσουν τα μέρη, να εκδίδει αποφάσεις ή συστάσεις με γραπτή διαδικασία. Για τον σκοπό αυτόν, το κείμενο της πρότασης διαβιβάζεται γραπτώς με αλληλογραφία από τον πρόεδρο προς τα μέλη της επιτροπής εμπορίου σύμφωνα με το άρθρο 8, με προθεσμία τουλάχιστον 21 ημερών εντός της οποίας τα μέλη οφείλουν να γνωστοποιήσουν τυχόν επιφυλάξεις ή τροποποιήσεις που επιθυμούν να διατυπώσουν.
      Κατά τη διάρκεια της γραπτής διαδικασίας, κάθε μέλος της επιτροπής εμπορίου δύναται να ζητήσει εγγράφως από τον πρόεδρο να συζητηθεί η πρόταση στην επόμενη συνεδρίαση της επιτροπής εμπορίου. Με το εν λόγω αίτημα αναστέλλεται αυτομάτως η γραπτή διαδικασία.
      Πρόταση επί της οποίας κανένα εκ των μερών δεν έχει διατυπώσει επιφύλαξη εντός της καθορισμένης προθεσμίας για τη γραπτή διαδικασία, εγκρίνεται από την επιτροπή εμπορίου. Ο πρόεδρος της επιτροπής εμπορίου ενημερώνει εν συνεχεία τα μέλη, κατόπιν αναφοράς από τη γραμματεία ότι τα μέρη εξέφρασαν τη συμφωνία τους.
      Οι εγκριθείσες προτάσεις κοινοποιούνται σύμφωνα με το άρθρο 8 μόλις παρέλθει η προθεσμία. Οι εγκριθείσες προτάσεις καταγράφονται στα πρακτικά της επόμενης συνεδρίασης.
      3.   Στις περιπτώσεις στις οποίες η επιτροπή εμπορίου έχει το δικαίωμα, βάσει της συμφωνίας, να εκδίδει αποφάσεις ή συστάσεις, οι εν λόγω πράξεις φέρουν την ονομασία «απόφαση» ή «σύσταση» αντιστοίχως. Η γραμματεία της επιτροπής εμπορίου δίνει σε κάθε απόφαση ή σύσταση αύξοντα αριθμό, συνοδευόμενο από την ημερομηνία έκδοσης της πράξης και περιγραφή του αντικειμένου της. Σε κάθε απόφαση ορίζεται η ημερομηνία έναρξης της ισχύος της.
      4.   Οι αποφάσεις και οι συστάσεις της επιτροπής εμπορίου επικυρώνονται με την καταγραφή τους σε αυθεντικά αντίγραφα υπογεγραμμένα από τον πρόεδρο της επιτροπής εμπορίου, τα οποία τίθενται στη διάθεση εκάστου μέρους.
      Άρθρο 12
      Γλώσσες
      1.   Οι επίσημες γλώσσες της επιτροπής εμπορίου είναι οι επίσημες γλώσσες των συμβαλλομένων μερών.
      2.   Οι συσκέψεις της επιτροπής εμπορίου κατά κανόνα βασίζονται σε έγγραφα τεκμηρίωσης και προτάσεις που καταρτίζονται στις γλώσσες που αναφέρονται στην παράγραφο 1, εκτός αν ορίζεται διαφορετικά.
      Άρθρο 13
      Δημοσιότητα και εμπιστευτικότητα
      1.   Οι συνεδριάσεις της επιτροπής εμπορίου δεν είναι δημόσιες, εκτός αν ορίζεται διαφορετικά.
      2.   Όταν ένα μέρος υποβάλλει στην επιτροπή εμπορίου, σε ειδική επιτροπή, σε ομάδα εργασίας ή σε άλλο όργανο πληροφορίες οι οποίες, σύμφωνα με τις νομοθετικές και κανονιστικές του διατάξεις, θεωρούνται εμπιστευτικές, τα μέρη αντιμετωπίζουν τις πληροφορίες αυτές ως εμπιστευτικές, σύμφωνα με τους κανόνες που περιγράφονται στο άρθρο 290 παράγραφος 2 της συμφωνίας.
      3.   Κάθε συμβαλλόμενο μέρος μπορεί να αποφασίσει τη δημοσίευση των αποφάσεων και των συστάσεων της επιτροπής εμπορίου στην επίσημη εφημερίδα του.
      Άρθρο 14
      Δαπάνες
      1.   Κάθε συμβαλλόμενο μέρος αναλαμβάνει τυχόν δαπάνες τις οποίες συνεπάγεται η συμμετοχή του στις συνεδριάσεις της επιτροπής εμπορίου και οι οποίες αφορούν τόσο τα έξοδα προσωπικού, ταξιδιού και διαμονής όσο και τα έξοδα ταχυδρομείου και τηλεπικοινωνιών.
      2.   Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το συμβαλλόμενο μέρος που φιλοξενεί τη συνεδρίαση.
      3.   Τις δαπάνες για τη διερμηνεία κατά τη διάρκεια των συνεδριάσεων και τη μετάφραση των εγγράφων από και προς τα ισπανικά και τα αγγλικά φέρει το συμβαλλόμενο μέρος που φιλοξενεί τη συνεδρίαση. Η διερμηνεία και μετάφραση από ή προς τις άλλες γλώσσες βαρύνει το αιτούν μέρος.
      Άρθρο 15
      Ειδικές επιτροπές και ομάδες εργασίας
      1.   Η επιτροπή εμπορίου επικουρείται κατά την εκτέλεση των καθηκόντων της από τα εξειδικευμένα όργανα που συγκροτούνται υπό την αιγίδα της επιτροπής εμπορίου. Εάν δεν προβλέπεται διαφορετικά από τη συμφωνία ή δεν συμφωνείται διαφορετικά από την παρούσα επιτροπή εμπορίου ή το σχετικό εξειδικευμένο όργανο που συγκροτείται δυνάμει της συμφωνίας για την έγκριση της απόφασής της, ο παρών εσωτερικός κανονισμός εφαρμόζεται τηρουμένων των αναλογιών και από τα εξειδικευμένα όργανα (ήτοι υποεπιτροπές, ομάδες εργασίας κ.λπ.).
      2.   Η επιτροπή εμπορίου ενημερώνεται για τα σημεία επαφής που ορίζει κάθε εξειδικευμένο όργανο. Όλη η σχετική αλληλογραφία, τα έγγραφα και οι ανακοινώσεις μεταξύ των σημείων επαφής κάθε εξειδικευμένου οργάνου διαβιβάζονται συγχρόνως και στη γραμματεία της επιτροπής εμπορίου.
      3.   Η επιτροπή εμπορίου, σε κάθε τακτική της συνεδρίαση, λαμβάνει εκθέσεις από κάθε εξειδικευμένο όργανο σχετικά με τις δραστηριότητές του.
      4.   Κάθε εξειδικευμένο όργανο μπορεί να θεσπίσει δικό του εσωτερικό κανονισμό, όπως προβλέπεται στη συμφωνία, τον οποίο κοινοποιεί στην επιτροπή εμπορίου.
      Άρθρο 16
      Τροποποίηση του εσωτερικού κανονισμού
      Ο εσωτερικός κανονισμός μπορεί να τροποποιηθεί σύμφωνα με τις διατάξεις του άρθρου 11.